AZ EURÓPAI ÉRTÉKPAPÍR-PIACI HATÓSÁG (EU) 2018/1466 HATÁROZATA

(2018. szeptember 21.)

a bináris opciók lakossági ügyfelek részére történő forgalomba hozatalának, forgalmazásának és értékesítésének az (EU) 2018/795 határozatban való ideiglenes betiltása megújításáról és módosításáról

AZ EURÓPAI ÉRTÉKPAPÍR-PIACI HATÓSÁG FELÜGYELETI TANÁCSA,

tekintettel az Európai Unió működéséről szóló szerződésre,

tekintettel az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről szóló, 2010. november 24-i 1095/2010/EU európai parlamenti és tanácsi rendeletre (1) és különösen annak 9. cikke (5) bekezdésére, 43. cikke (2) bekezdésére és 44. cikke (1) bekezdésére,

tekintettel a pénzügyi eszközök piacairól és a 648/2012/EU rendelet módosításáról szóló, 2014. május 15-i 600/2014/EU európai parlamenti és tanácsi rendeletre (2) és különösen annak 40. cikkére,

tekintettel a 600/2014/EU európai parlamenti és tanácsi rendeletnek egyes fogalommeghatározások, az átláthatóság, a portfóliótömörítés, valamint a termékszintű beavatkozással és a pozíciómenedzsmenttel kapcsolatos felügyeleti intézkedések tekintetében történő kiegészítéséről szóló, 2016. május 18-i 2017/567/EU felhatalmazáson alapuló bizottsági rendeletre (3) és különösen annak 19. cikkére,

mivel:

1. (EU) 2018/795 határozatában (4) az Európai Értékpapír-piaci Hatóság (ESMA) 2018. július 2-i hatállyal három hónapra betiltotta a bináris opciók lakossági ügyfelek részére történő forgalomba hozatalát, forgalmazását és értékesítését.

2. A 600/2014/EU rendelet 40. cikke (6) bekezdésének megfelelően az ESMA kellő időközönként, de legalább háromhavonta felülvizsgál minden termékintervenciós intézkedést.

3. A bináris opciók betiltásának ESMA általi felülvizsgálata többek között az illetékes nemzeti hatóságok (5) körében a termékintervenciós intézkedés gyakorlati megvalósításával és hatásával kapcsolatban végzett felmérésen, valamint az illetékes nemzeti hatóságok és az érdekelt felek által benyújtott kiegészítő információkon alapul.

4. Az illetékes nemzeti hatóságok csak korlátozott számban észlelték az ESMA termékintervenciós intézkedéseinek be nem tartását. Ezenkívül az elfogadott intézkedések 2018. március 27-i bejelentése óta nem adtak ki új engedélyeket olyan vállalkozásoknak, akik bináris opciók forgalomba hozatalára, forgalmazásával vagy értékesítésével foglalkoznak.

5. Az illetékes nemzeti hatóságok adatai szerint 2018 júliusában 2017 júliusához képest kismértékű növekedés mutatkozott az ügyfél kérésére szakmai ügyfélként kezelt ügyfelek számában. Az ügyfél kérésére szakmai ügyfélként kezelt ügyfelek száma azonban viszonylag alacsony a bináris opciót kínáló szolgáltatók lakossági ügyfeleinek korábbi számához képest. Az ESMA tisztában van azzal, hogy néhány harmadik országbeli vállalkozás aktívan céloz meg uniós ügyfeleket. Uniós engedély vagy regisztráció hiányában, azonban ezek a vállalkozások az Unióban letelepedett vagy ott tartózkodó ügyfelek számára csak az ügyfél saját kizárólagos kezdeményezésére nyújthatnak szolgáltatást. Az ESMA azzal is tisztában van, hogy a vállalkozások egyéb kockázatos befektetési termékeket elkezdtek kínálni. Az ESMA továbbra is figyelemmel kíséri ezen egyéb termékek kínálatát annak megállapítása céljából, hogy szükség van-e egyéb uniós intézkedésre.

6. A felülvizsgálati időszak alatt az ESMA nem szerzett olyan bizonyítékot, amely megcáfolhatná az (EU) 2018/795 határozatban megfogalmazott jelentős befektetővédelmi aggályokat. Az ESMA ezért azt a következtetést vonta le, hogy az (EU) 2018/795 határozatban meghatározott jelentős befektetővédelmi aggályok továbbra is fennállnának, ha nem újítanák meg a bináris opciók lakossági ügyfelek részére történő forgalomba hozatalának, forgalmazásának és értékesítésének betiltására vonatkozó határozatot.

7. A határozat elfogadása óta az uniós jog alkalmazandó szabályozási követelményei nem változtak és továbbra sem kezelik az ESMA által azonosított fenyegetést. Ezenfelül az illetékes nemzeti hatóságok sem hoztak intézkedéseket a fenyegetés kezelése érdekében, vagy a megtett intézkedések nem megfelelőek a veszély kezeléséhez. Különösen azért, mert a határozat elfogadása óta egyik illetékes nemzeti hatóság sem fogadott el a 600/2014/EU rendelet (6) 42. cikke szerinti nemzeti termékintervenciós intézkedést.

8. Az (EU) 2018/795 határozatban megállapított tilalom megújítása nem jár olyan káros hatással a pénzügyi piacok hatékonyságára vagy a befektetőkre nézve, amely a lépés előnyeihez képest aránytalan lenne, és nem teremti meg a szabályozási arbitrázs kockázatát az ugyanebben a határozatban meghatározott okok miatt.

9. Amennyiben a tilalom nem kerül megújításra, az ESMA valószínűnek tartja, hogy a vállalkozások a bináris opciókat ismét lakossági ügyfeleknek kínálják, illetve hogy a piacra visszatérnek ugyanazok vagy hasonló termékek, amelyek az (EU) 2018/795 határozatban azonosított fogyasztói károkat okozták.

10. A fenti és az (EU) 2018/795 határozatban megállapított okokból kifolyólag az ESMA úgy határozott, hogy a jelentős befektetővédelmi aggályok kezelése érdekében a tilalmat további három hónapos időszakra megújítja.

11. A tilalom megújítása vonatkozásában az ESMA megvizsgálta, hogy van-e olyan új bizonyíték, amely alapján az intézkedése hatálya alá tartozó bizonyos termékeket az alkalmazás megújított időszakában mentesíteni kell olyan jellemzőik miatt, amelyek nem adnak okot az (EU) 2018/795 határozatban meghatározott jelentős befektetővédelmi aggályra.

12. Ebben a vonatkozásban az ESMA új információt kapott, amely szerint azok a bináris opciók, amelyek kellően hosszú futamidővel rendelkeznek, amelyekhez tájékoztatót mellékelnek, és amelyek teljes mértékben fedezettek a szolgáltató vagy a szolgáltatói csoporthoz tartozó egyéb szervezet által, valószínűleg nem adnak okot az (EU) 2018/795 határozatban meghatározott jelentős befektetővédelmi aggályra. Ilyen típusú bináris opció például az inline-warrant, amely ezen feltételek mindegyikének eleget tesz.

13. Mivel a bináris opció e speciális típusának összetettségi foka általában hasonló a bináris opciókéhoz, a minimális futamidő követelménye a befektetők számára enyhíti az összetettség és a nehéz átláthatóság negatív hatásait. A befektetők a termék első kibocsátásától számított 90 vagy több napos időszak alatt megfelelően tájékozódhatnak a piacról, mint a szélesebb értelemben vett bináris opciós piac esetében az (EU) 2018/795 határozat alkalmazása előtt érvényben lévő nagyon rövid futamidők alatt. A 90 napos vagy hosszabb futamidő csökkenti azoknak a gyakran ismételt spekulatív ügyleteknek a veszélyét, amelyek súlyosbítják a veszteséget és összefüggésben állnak a függőség kialakulásával.

14. A bináris opciók egyik sajátos jellemzője a bináris opciókat kínáló szolgáltatók és az ügyfeleik közötti összeférhetetlenség, amely jelentős mértékben hozzájárul a potenciálisan káros következményekhez, és súlyosbítja a befektetők által realizálható hozamok és a veszteség kockázata közötti egyenlőtlenséget. Néhány vállalkozás azonban olyan bináris opciókat kínál, amelyek futamidejük alatt teljes mértékben fedezve vannak a piaci kockázatokkal szemben. Amennyiben az ilyen fedezeti tevékenység bináris opció nyújtásához kapcsolódik és azt a szolgáltató vagy a szolgáltatói csoporthoz tartozó egyéb szervezet végzi, valamint, ha a bináris opción a csoporthoz tartozó egyik szervezetnek sincs nyeresége vagy vesztesége az előre meghirdetett jutalékon, tranzakciós díjon és kapcsolódó díjakon kívül, a szolgáltató és az ügyfél közötti összeférhetetlenség jelentősen csökken. Ebből kifolyólag a bináris opcióból származó nettó nyereséget nem az határozza meg elsősorban, hogy az kifizetődik-e vagy sem. A fedezeti tevékenységet végző szolgáltatók nincsenek ösztönözve a mögöttes árak téves jelentésére vagy az ügyféllel szembeni spekulációra.

15. Az ESMA által felülvizsgált bizonyítékból kiderül, hogy a fedezeti tevékenységet magában foglaló üzleti modellek összhangban állnak a kellően hosszú futamidejű bináris opciós kínálatokkal, szemben a fedezeti tevékenységet nélkülöző üzleti modellekkel, amelyeket a rövid futamidő jellemez. Azok az illetékes nemzeti hatóságok (7), amelyek olyan piacokat felügyelnek, ahol fedezeti tevékenységet végző szolgáltatók hosszú futamidejű bináris opciókat kínálnak, megerősítették, hogy az ilyen termékek vonatkozásában nem azonosítottak az egyéni lakossági ügyfeleknek okozott jelentős károkat. Ezen túlmenően a BaFin-hoz nem érkezett befektetői panasz az inline-warrantokkal kapcsolatban.

16. Ezentúl ebben az összefüggésben az a követelmény, miszerint a lakossági befektetők számára nyújtott bináris opciókhoz jóváhagyott tájékoztatót kell mellékelni a 2003/71/EK európai parlamenti és tanácsi irányelvvel (8) összhangban az átláthatóság minimumszintjét szándékozik biztosítani ezeknél a hosszabb futamidejű termékeknél. Mindez biztosítja, hogy e termékek lakossági ügyfelek számára történő forgalomba hozatala, forgalmazása és értékesítése vonatkozásában a szolgáltatóval kapcsolatban előírt információ, ide értve annak üzleti modelljét és pénzügyi kimutatásait, valamint a termék kockázatai és jellemzői elérhetők a befektetők számára. Ezenkívül a tájékoztató az illetékes nemzeti hatóság ellenőrzésének tárgyát képezi.

17. Nincsenek termékspecifikus bizonyítékok arra vonatkozóan sem, hogy a kellően hosszú futamidejű, tájékoztatóval együtt kínált és a szolgáltató vagy a szolgáltatói csoporthoz tartozó egyéb szervezet által fedezett bináris opciókkal kapcsolatos forgalombahozatali és forgalmazási tevékenységek agresszív forgalombahozatali gyakorlatokból és félrevezető marketingkommunikációból állnak.

18. Míg a kritériumok bármelyikének önmagában való fennállása nem lenne elegendő a befektetői veszteségek kockázatának elhárítására, az ESMA a megújítási időszakban új bizonyítékokat kapott arra nézve, hogy a jóváhagyott tájékoztatóval, a kellően hosszú futamidővel rendelkező, valamint a szolgáltató vagy annak csoportjához tartozó szervezet általi teljes mértékben fedezett bináris opció valószínűleg nem ad okot az (EU) 2018/795 határozatban meghatározott jelentős befektetővédelmi aggályra. Ezért az ennek a három kritériumnak együttesen megfelelő bináris opciókat kifejezetten ki kell zárni az ESMA ideiglenes termékintervenciós intézkedése megújításának a hatálya alól.

19. Az ESMA továbbra is figyelemmel kíséri ezeket a termékeket, és szükség esetén intézkedni fog. Az ESMA különösen annak kockázatát mérlegelte, hogy a mentesítést egy bináris opciót szolgáltató cég esetleg arra használhatná, hogy a jelentős befektetővédelmi aggályokra okot adó termékekéhez hasonló jellemzőkkel bíró termékeket kínáljon, például olyanokat, amelyek az árfolyamnak a kibocsátáskori mögöttes árhoz közeli megállapítása révén ösztönzik a rövid futamidejű ügyleteket. Az ESMA és az illetékes nemzeti hatóságok figyelemmel fogják kísérni, hogy megjelennek-e új forgalmazási trendek, és különös figyelmet fognak fordítani azokra a termékekre, amelyek hosszú futamidejük ellenére úgy lettek kialakítva, hogy ösztönözzék a rövid időre szóló ügyleteket.

20. A felülvizsgálat során az ESMA olyan létező termékekről is információkhoz jutott, amelyeknél a befektető a futamidő végén két előre meghatározott, a kezdeti befektetésnél nem kisebb összegű kifizetés közül az egyiket kapja. Az ilyen típusú bináris opciónál a kifizetés lehet a magasabb vagy az alacsonyabb összeg is, de a befektető egyik esetben sem vesztene pénzt a termékbe való teljes befektetéséhez képest. Az (EU) 2018/795 határozat azokat a termékeket célozza meg, amelyek azzal a kockázattal járnak, hogy a befektetőket a termékbe való teljes befektetéshez képest jelentős veszteségek érnék. Ezért, a jogbiztonság érdekében, a megújítás hatálya alól kifejezetten ki kell zárnia azokat a termékeket, amelyek kifizetési struktúrája nem teszi ki kockázatnak a befektető tőkéjét.

21. Mivel a javasolt intézkedések – korlátozott mértékben – mezőgazdasági áru-alapú származtatott ügyletekkel is kapcsolatosak lehetnek, az ESMA konzultációt folytatott az 1234/2007/EK tanácsi rendelet (9) szerinti mezőgazdasági árupiacok felügyeletéért, igazgatásáért és szabályozásáért felelős állami hatóságokkal. Ezen hatóságok egyike sem emelt kifogást az intézkedések javasolt megújításával szemben.

22. Az ESMA értesítette a nemzeti illetékes hatóságokat e megújító határozatjavaslatról,

ELFOGADTA EZT A HATÁROZATOT

1. cikk A lakossági ügyfeleknek ajánlott bináris opciók ideiglenes betiltása (1) Tilos a bináris opciókat lakossági ügyfelek részére piaci forgalomba hozni, forgalmazni és értékesíteni. (2) Az 1. pont alkalmazásában, tekintet nélkül arra, hogy kereskedési helyszínen kereskednek-e vele, a bináris opció olyan származtatott termék, amely teljesíti a következő feltételeket: a) készpénzben kell – vagy, az egyik fél választása szerint, lehet – rendezni, azonban nem teljesítéstől vagy egyéb felmondási eseménytől eltérő ok miatt; b) kizárólag lejáratkor vagy pozíciózáráskor fizet; c) a kifizetés az alábbiakra korlátozódik: i. előre meghatározott, rögzített összeg vagy nulla, ha a származtatott eszköz mögöttes eszköze eleget tesz egy vagy több előre meghatározott feltételnek; és ii. előre meghatározott, rögzített összeg vagy nulla, ha a származtatott eszköz mögöttes eszköze nem tesz eleget egy vagy több előre meghatározott feltételnek. (3) Az (1) bekezdésben szereplő tilalom nem alkalmazandó a következőkre: a) az a bináris opció, amely esetében a két előre meghatározott, rögzített összeg közül az alacsonyabb legalább egyenlő a lakossági ügyfél által a bináris opció vonatkozásában teljesített teljes befizetéssel, ide értve bármely jutalékot, tranzakciós díjakat és kapcsolódó díjakat; b) az a bináris opció, amely megfelel az alábbi feltételeknek: i. a kibocsátástól a lejáratig eltelt futamidő legalább 90 naptári nap; ii. a 2003/71/EK irányelvnek megfelelően kidolgozott és jóváhagyott tájékoztató elérhető a nyilvánosság számára; és iii. A bináris opció a szolgáltatót nem teszi ki piaci kockázatnak a bináris opció futamideje alatt, és ha a bináris opción sem a szolgáltatónak, sem pedig a szolgáltató csoportjához tartozó bármely szervezetnek nincs nyeresége vagy vesztesége az előre meghirdetett jutalékon, tranzakciós díjon és kapcsolódó díjakon kívül.

2. cikk A tiltás megkerülésében való részvétel tilalma Tilos tudatosan és szándékosan olyan tevékenységben részt venni, amelynek célja vagy hatása az 1. cikkben foglalt követelmények megkerülése, többek között, a bináris opciós szolgáltató helyettesítőjeként eljárva.

3. cikk Hatálybalépés és alkalmazás (1) E határozat az Európai Unió Hivatalos Lapjában való közzétételt követő napon lép hatályba. (2) E határozatot 2018. október 2-tól, három hónapig kell alkalmazni.

Kelt Párizsban, 2018. szeptember 21-én. a felügyeleti tanács részéről Steven MAIJOOR elnök

(1) HL L 331., 2010.12.15., 84. o.

(2) HL L 173., 2014.6.12., 84. o.

(3) HL L 87., 2017.3.31., 90. o.

(4) Az Európai Értékpapírpiaci Hatóság 2018. május 22-i (EU) 2018/795 határozata a bináris opciók lakossági ügyfelek részére történő forgalomba hozatalának, forgalmazásának és értékesítésének ideiglenes betiltásáról az Európai Unióban, a 600/2014/EU európai parlamenti és tanácsi rendelet 40. cikkének megfelelően (HL L 136., 2018.6.1., 31. o.).

(5) 20 illetékes nemzeti hatóság válaszolt a felmérésre: Ciprusi Értékpapír- és Tőzsdefelügyelet (CY-CySEC), Comisión Nacional del Mercado de Valores (ES – CNMV), Autoriteit Financiele Markten (NL-AFM), Cseh Nemzeti Bank (CZ – CNB), Finanzmarktaufsicht (AT – FMA), Finn Pénzügyi Felügyeleti Hatóság (FI – FSA), Comissão do Mercado de Valores Mobiliários (PT – CMVM), Máltai Pénzügyi Felügyeleti Hatóság (MT – MFSA), Izlandi Pénzügyi Felügyeleti Hatóság (IS – FME), Pénzügyi Szolgáltatások és Piacok Hatósága (BE – FSMA), Commissione Nazionale per le Società e la Borsa (IT – Consob), Pénzügyi Felügyeleti Bizottság (BG – FSC), Bundesanstalt für Finanzdienstleistungsaufsicht (DE – BaFin), Autorité des Marchés Financiers (FR – AMF), Magyar Nemzeti Bank (HU – MNB), Financial Conduct Authority (UK- FCA), Commission de Surveillance du Secteur Financier (LU – CSSF), Román Pénzügyi Felügyeleti Hatóság (RO – FSA), Agencija za trg vrednostnih papirjev (SL – SMA), Ír Nemzeti Bank (IE – CBI).

(6) 2018. június 4-én az egyik EGT EFTA állam illetékes hatósága, a NO-Finanstilsynet, nemzeti termékintervenciós intézkedéseket fogadott el, amelyek feltételei és időbeli hatálya megegyezik az ESMA intézkedésével. Ezen túlmenően az Izlandi Pénzügyi Felügyeleti Hatóság 2018. július 5-én bejelentette, hogy a bináris opciók forgalomba hozatalát, forgalmazását és értékesítését nemzeti joga alapján (az értékpapír-ügyletekről szóló 108/2007. sz. törvény 5. cikke) a szabályszerű és megalapozott üzleti eljárásokkal és gyakorlatokkal ellenkezőnek tekinti az értékpapír-kereskedelemben.

(7) DE-BaFin, FR-AMF

(8) Az Európai Parlament és a Tanács 2003. november 4-i 2003/71/EK irányelve az értékpapírok nyilvános kibocsátásakor vagy piaci bevezetésekor közzéteendő tájékoztatóról és a 2001/34/EK irányelv módosításáról (HL L 345., 2003.12.31., 64. o.).

(9) A Tanács 2007. október 22-i 1234/2007/EK rendelete a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről („az egységes közös piacszervezésről szóló rendelet”) (HL L 299., 2007.11.16., 1. o.).